Tomáš, Erik, poslanec NR SR (2021-10-21):
Ďakujem pekne, vážený pán predseda. Kolegovia, kolegyne, dovoľte, aby som sa v krátkosti vyjadril k nášmu návrhu novely zákona. 1,3 %. Áno, počujete dobre, 1,3 %, „až“ o toľko sa majú na budúci rok zvyšovať dôchodky. Ja vás chcem všetkých pekne poprosiť vo vláde aj vo vládnej koalícii, to naozaj toto chcete nechať tak? To naozaj sa všetci na toto budete len pozerať a ignorovať to, že to len tak prefrčí? Budete kašľať na tých seniorov? Môžme si my aj hlasivky vykričať v tej opozícii? Pritom je to také jednoduché, stačí schváliť túto novelu zákona a stačí v rámci rozpravy k nej ešte prijať aj určité doplňujúce ustanovenia. Čo je totiž smutnejšie ešte viac ako tých 1,3 %, je, že zároveň nechcete ani len predĺžiť garančný mechanizmus, ktorý doteraz fungoval, na minimálnu valorizáciu dôchodkov. Áno, bol zavedený za predchádzajúcich vlád, áno, bol zavedený na skúšobné obdobie, pretože sme chceli vyskúšať, čo vlastne tá dôchodcovská inflácia bude stvárať počas tých rokov, a preto sme dali ten garančný mechanizmus na skúšobné obdobie štyroch rokov, aby naozaj tí dôchodcovia v prípade, že tá valorizácia nebude postačovať na aké-také zvýšenie dôchodkov, aby im garantovala, že dostanú minimálne 2 % z priemerného dôchodku. Toto dôchodcovia dobre vedia. A táto garancia koncom roka končí, toto prechodné ustanovenie, a my sme čakali, čakali, nechceli sme z toho populisticky vytĺkať hneď kapitál, že minister práce Krajniak príde a predloží do zákona zmenu, aby ten garančný mechanizmus mohol pokračovať ďalej. Ja nerozumiem, prečo to ten minister Krajniak nechce urobiť. Prečo to nechce? On len povedal, najprv nepovedal nič a potom povedal, že ale veď tak to končí, tak čo my s tým. Vy si uvedomujete, že dôchodcom sa zvýšia dôchodky o 1,3 % v tejto ťažkej dobe, keď idú hore ceny potravín, keď idú hore ceny energií, presne to, čo sa tých dôchodcov týka? Ja vás prosím, ja vás tu všetkých prosím, aj predsedu Kollára z hnutia SME RODINA, pozrite sa na to. Nemusíte hlasovať za náš zákon, zoberte si pero, opíšte to, predložte niečo svoje, možno to trošku zmeňte, ale nie je možné, aby sa len takto zvyšovali dôchodcom na budúci rok dôchodky. Hovorili sme o tom aj s Jednotou dôchodcov Slovenska, sú pobúrení, však vás budú bombardovať mailami všetkých, utlčú vás tými mailami, lebo už nevládzu fyzicky. Takže ešte raz, náš návrh spočíva v tom, že sa predĺži garančný mechanizmus, to znamená, že garančný mechanizmus bude platiť aj na budúci rok, a teda každý dôchodca dostane minimálne 2 % z priemerného dôchodku, ktorý, možno to vás aj mnohých dôchodcov už aj prekvapí, je vyše 500 eur už priemerný dôchodok na Slovensku, takže si veľmi ľahko tie 2 % vypočítajú, ale podľa nás to nestačí, nestačí. Chceme sa na ten budúci rok pozrieť aj na tú infláciu ako takú, respektíve keďže je taká nízka a ona teda vychádza z toho spotrebiteľského koša domácností dôchodcov a, bohužiaľ, pandémia spôsobila, že je taká nízka, tak chceme, aby na budúci rok zároveň platil tzv. jednorazový kompenzačný príspevok. Čiže ak by ste pustili túto novelu zákona do druhého čítania, tak v rámci druhého čítania vieme ešte prijať ustanovenie o tzv. jednorazovom kompenzačnom príspevku a to tak, môžme sa o tom ešte baviť, samozrejme, ale ten náš návrh spočíva v tom, že všetci dôchodcovia, ktorí dostávajú dôchodok do výšky priemerného dôchodku, dostanú 300 eur, od priemerného dôchodku do 1,5-násobku priemerného dôchodku to bude 200 eur, od 1,5-násobku do dvojnásobku 100 eur a nad dvojnásobok priemerného dôchodku 50 eur. Toto si tí dôchodcovia zaslúžia a hlavne to potrebujú, pretože naozaj to zvyšovanie tých dôchodkov na budúci rok bude veľmi nízke. Poďte sa s nami o tom baviť! Pán predseda, poďte, však poďte aspoň do diskusie, respektíve tak urobte niečo na vláde.